L'Ajuntament de Llíria renova la seua adhesió al Circuit Cultural Valencià
27 de juny de 2018

L'Ajuntament de Llíria ha sol•licitat de nou la seua adscripció al Circuit Cultural Valencià de l'Institut Valencià de Cultura (IVC). Segons ha recordat la la regidora de Programació Cultural, Transparència i Participació Ciutadana, Empar Llàcer, “el municipi ja ve participant amb la Conselleria de Cultura en la programació escènica, musical i audiovisual a través de diversos acords subscrits entre les dos administracions”.

La capital del Camp de Túria reunix tots els requisits que l'IVC demana per a poder acollir-se a este tipus de convenis de col•laboració, com són tindre un teatre o espai escènic, disposar d'auditoris, sales de cine i una persona que realitze les funcions de gestió cultural municipal. Per això, el ple de Llíria va acordar adherir-se al Circuit en les modalitats de teatre, dansa, música i cine en valencià.

L'Ajuntament destinarà un pressupost municipal anual per a este tipus d'activitats i assumirà el 50% del caché de les actuacions, mentres que l'altre 50% anirà a càrrec de Generalitat.

Per a Llàcer “este tipus d'iniciatives desenvolupades entre administracions són molt importants i vénen a reforçar el paper que els municipis realitzen en matèria cultural, on el públic es pot acostar a veure i disfrutar de grans obres d'estrena, ja bé siguen en dansa, teatre, música o programació audiovisual”.